EUROOPA KOMISJON Brüssel,11.12.2015 COM(2015) 651 final KOMISJONI ARUANNE EUROOPA PARLAMENDILE JA NÕUKOGULE EAGFi kulude kohta



Varajase hoiatamise süsteem nr 8-10/2015



SISUKORD 1.Sissejuhatus 2.EAGFi sihtotstarbeline tulu 3.Märkused EAGFi 2015. aasta eelarve esialgse täitmise kohta 4.EAGFi sihtotstarbeliste tulude rakendamine 5.Järeldused 1. lisa: EAGFi assigneeringute esialgne kasutamine kuni 31.8.2015 1.Sissejuhatus Käesolevas aruandes esitatakse Euroopa Põllumajanduse Tagatisfondi (EAGF) 2015. aasta eelarve täitmise esialgsed ajakohastatud andmed. 1. lisas võrreldakse eelkõige EAGFi eelarve tegelikku täitmist ajavahemikul 16. oktoobrist 2014 kuni 31. augustini 2015 ja prognoositud kulude profiili. Viimasena nimetatu tuleneb näitaja kohaldamisest eelarveassigneeringute taseme suhtes. Näitaja on kehtestatud määruse (EL) nr 1306/2013 (ühise põllumajanduspoliitika rahastamise, haldamise ja seire kohta) artikli 28 sätete põhjal. 2.EAGFi sihtotstarbeline tulu Vastavalt määruse (EL) nr 1306/2013 artikli 43 sätetele käsitatakse raamatupidamisarvestuse kontrollimise ja heakskiitmise ning vastavuskontrolli otsuste kohastest finantskorrigeerimistest ja eeskirjade eiramisest tulenevat ning piimamaksust laekuvat tulu EAGFi kulude rahastamiseks määratud sihtotstarbelise tuluna. Sihtotstarbelist tulu võib kasutada EAGFi mis tahes kulude rahastamiseks. Kui osa sellest tulust jääb ühel eelarveaastal kasutamata, kantakse see automaatselt üle järgmisse eelarveaastasse. Eelarvepädevate institutsioonide vastu võetud EAGFi 2015. aasta eelarve sisaldas nii –komisjoni prognoosi turumeetmete ja otsetoetustega seotud eeldatavate kulude rahastamise kohta kui ka –2015. eelarveaasta jooksul eeldatavasti laekuva sihtotstarbelise tulu ja 2014. eelarveaastast üle kantud sihtotstarbeliste tulude kohta.

2015. aasta eelarve koostamise ajal hindas komisjon sihtotstarbelise tulu kogusummaks 1 768,6 miljonit eurot. See hõlmas: –2015. eelarveaasta jooksul eeldatavasti laekuvat sihtotstarbelist tulu summas 1 438,6 miljonit eurot, st vastavuse kontrolli kohaste korrektsioonidega seotud tulu 868,6 miljonit eurot, eeskirjade eiramisega seotud tulu 165 miljonit eurot ja piimamaksust laekuv tulu 405 miljonit eurot. –2014. eelarveaastast 2015. eelarveaastasse eeldatavasti ülekantava sihtotstarbelise tulu suuruseks hinnati 330 miljonit eurot. Komisjon eraldas 2015. aasta eelarves kõnealuse 1 768,6 miljoni euro suuruse esialgu prognoositud tulu järgmistesse eelarveartiklitesse kuuluvate punktide jaoks: –05 02 08 – Puu- ja köögivili: 469,3 miljonit eurot –05 02 12 – Piim ja piimatooted: 54,3 miljonit eurot –05 03 01 – Tootmiskohustusega sidumata otsetoetused: 1 245 miljonit eurot. Nende kavade jaoks kiitsid eelarvepädevad institutsioonid assigneeringud heaks komisjoni ettepaneku alusel. Eespool nimetatud heakskiidetud assigneeringute ja sihtotstarbelise tulu summa on vastavuses assigneeringute hinnangulise koguvajadusega. 1. lisas on puu- ja köögivilja, piima ja piimatoodete ning tootmiskohustusega sidumata otsetoetuste eelarveassigneeringute real ära toodud eespool nimetatud eelarveartiklitega seotud heakskiidetud assigneeringud, mille suurus, arvestamata eespool nimetatud sihtotstarbelist tulu, on vastavalt 836,2 miljonit eurot, 77,1 miljonit eurot ja 37 397 miljonit eurot. Pärast neile eelarveartiklitele eraldatud sihtotstarbelise tulu lisamist suureneb 2015. aasta eelarves prognoositavate assigneeringute kogusumma puu- ja köögivilja puhul 1 305,5 miljoni euroni, piima ja piimatoodete puhul 131,4 miljoni euroni ning tootmiskohustusega sidumata otsetoetuste puhul 38 642 miljoni euroni. 3.Märkused EAGFi 2015. aasta eelarve esialgse täitmise kohta Eelarve esialgse täitmise taset ajavahemikul 16. oktoobrist 2014 kuni 31. augustini 2015, nagu see on esitatud 1. lisas, võrreldakse kulude profiiliga, mille aluseks on määruse (EL) nr 1306/2013 artikli 28 põhjal kehtestatud näitaja. Järgmisena on esitatud lühikommentaarid konkreetsete eelarveartiklite kohta, mille puhul 2015. aasta eelarve tegelik ja kavandatud täitmine erinevad kõige rohkem. 3.1.Turumeetmed Assigneeringute kasutamine sekkumiseks põllumajandusturgudel oli heakskiidetud eelarveassigneeringute tasemest 107,7 miljonit eurot kõrgem, nagu osutas näitaja tase 31. augustil 2015. See erinevus tuleneb eelkõige puu- ja köögivilja-, piima ja piimatoodete ning veinisektori eelarve täitmise suundumustest. 3.1.1.Puu- ja köögivili (+147,1 miljonit eurot võrreldes heakskiidetud assigneeringutega) Nimetatud eelarve täitmise tase tuleneb peamiselt tootjaorganisatsioonide rakendusfondide kavale ning puu- ja köögiviljasektori muudele meetmetele tehtud kulutustest, mida rahastatakse nii heakskiidetud assigneeringutest kui ka sihtotstarbelisest tulust (NB! Täpsema teabe saamiseks vt eespool punkt 2). Seevastu kohaldatakse näitajat seisuga 31. august 2015 üksnes eelarve heakskiidetud assigneeringute (836,2 miljonit eurot) suhtes, võtmata seejuures arvesse sihtotstarbelist tulu. 1. lisa assigneeringute esialgse kasutamise tabeli joonealuses märkuses * on osutatud, milline oleks olukord, kui näitajat oleks kohaldatud kõigi selle eelarveartikli assigneeringute suhtes, sealhulgas sihtotstarbeline tulu 469,3 miljonit eurot. Kui näitajat oleks kohaldatud selle eelarveartikli jaoks eeldatavasti kasutada olevale kogueraldisele 1 305,5 miljonit eurot, siis ilmneks eelarve alatäitmine –168,3 miljonit eurot. See tuleneb kõikide käesoleva eelarveartikli alusel rahastatavate kavade aeglasemast rakendamisest. Eelkõige tootjaorganisatsioonide rakendusfondide ja muude puu- ja köögiviljameetmete raames saadaolevate eelarveliste assigneeringute kasutuselevõtt oli madalam, kui prognoositi 2015. aasta eelarve vastuvõtmise ajal. Traditsiooniliste tootjaorganisatsioonide rakendusfondide puhul täheldati samuti madalamat eelarve täitmist. Koolidele puuvilja jagamise kava puhul ei täitnud liikmesriigid suurendatud rahastamispaketti täies mahus. Praegu eeldab komisjon kõnealuse eelarveartikli assigneeringute alatäitmist eelarveaasta lõpuks. 3.1.2.Viinamarjakasvatussaadused (–77,1 miljonit eurot) Vahendite alakasutamine tuleneb siin liikmesriikide poolt tehtud maksete aeglasemast rütmist võrreldes kulude profiiliga, mille aluseks on veinisektori riiklikes toetusprogrammides kehtestatud näitaja. Eelarveaasta lõpu poole liikmesriigid tavaliselt kiirendavad nende programmide rakendamist. Praegu eeldab komisjon, et kõnealuse eelarveartikli assigneeringud võivad jääda alatäidetud eelarveaasta lõpuks.

3.1.3.Piim ja piimatooted (+36,5 miljonit eurot) Nimetatud eelarve täitmise tase tuleneb peamiselt ladustamisele ning piima ja piimatoodete sektori (eelarvepunkt 05 02 12 99) muudele meetmetele tehtud kulutustest, mida rahastatakse nii heakskiidetud assigneeringutest kui ka sihtotstarbelisest tulust (NB! Täpsema teabe saamiseks vt eespool punkt 2). Seevastu kohaldatakse näitajat seisuga 31. august 2015 üksnes eelarve heakskiidetud assigneeringute (77,1 miljonit eurot) suhtes, võtmata seejuures arvesse sihtotstarbelist tulu. 1. lisa assigneeringute esialgse kasutamise tabeli joonealuses märkuses * on osutatud, milline oleks olukord, kui näitajat oleks kohaldatud kõigi selle eelarveartikli assigneeringute suhtes, sealhulgas sihtotstarbeline tulu 54,3 miljonit eurot. Kui näitajat oleks kohaldatud kogueraldisele 131,4 miljonit eurot, mida kõnealuse eelarveartikli puhul eeldatavasti kasutada saab, siis ilmneks eelarve alatäitmine –17,2 miljonit eurot. Komisjon eeldab koolidele piima jagamise kava ja kriisimeetmete jaoks ladustamise ning muude piima- ja piimatootesektori meetmete raames eraldatud assigneeringute väiksemat kasutamist. Praegu eeldab komisjon kõnealuse eelarveartikli assigneeringute alatäitmist eelarveaasta lõpuks. 3.2.Otsetoetused Assigneeringute kasutamine otsetoetusteks oli võrreldes näitajaga (seisuga 31. august 2015) 819,4 miljonit eurot suurem. 3.2.1.Tootmiskohustusega sidumata otsetoetused (+883,8 miljonit eurot võrreldes heakskiidetud assigneeringutega) Eelarve täitmise tase tuleneb esmajoones ühtsele otsemaksete kavale tehtud kulutustest, mida rahastatakse nii heakskiidetud eelarveassigneeringutest kui ka sihtotstarbelisest tulust (NB! Täpsema teabe saamiseks vt eespool punkt 2). Seevastu kohaldatakse näitajat seisuga 31. august 2015 üksnes eelarve heakskiidetud assigneeringute (37 397 miljonit eurot) suhtes, võtmata seejuures arvesse sihtotstarbelist tulu. 1. lisa assigneeringute esialgse kasutamise tabeli joonealuses märkuses * on osutatud, milline oleks olukord, kui näitajat oleks kohaldatud kõigi selle eelarveartikli assigneeringute suhtes, sealhulgas sihtotstarbeline tulu 1 245 miljonit eurot. Kui näitajat oleks kohaldatud kogueraldisele 38 642 miljonit eurot, mida kõnealuse eelarveartikli puhul eeldatavasti kasutada saab, siis ilmneks eelarve alatäitmine –360,2 miljonit eurot. Praeguseks on liikmesriigid juba maksnud 2015. aastaks ette nähtud hinnangulistest tootmiskohustusega sidumata otsetoetuste eelarvevajadustest 99 %. Komisjon eeldab, et olemasolevaid assigneeringuid ja sihtotstarbelist tulu peaks selle eelarveartikli tegelikuks täitmiseks olema piisavalt ja et selle eelarveaasta lõpus võib oodata eelarveassigneeringute teatavat alakasutamist. 3.2.2.Muud otsetoetused (–64,3 miljonit eurot) Muude otsetoetuste jaoks eelarves heakskiidetud assigneeringute alakasutamine võrreldes kulude profiiliga, mille aluseks on 31. augusti 2015. aasta seisuga kehtestatud näitaja, tuleneb mõnele selle sektori alla kuuluvale kavale (eelkõige artikli 68 kohane tootmiskohustusega seotud eritoetus) tehtavate maksete rütmi aeglustumisest. Praegu on komisjon seisukohal, et eelarveaasta lõpul võib oodata vahendite teatavat alakasutamist. 3.3.Põllumajanduskulude audit (–21,2 miljonit eurot) Lisaks järelevalve- ja ennetavate meetmete otsekuludeks eraldatud 6,8 miljonile eurole sisaldus 2015. aasta eelarves arvestusliku summana 20 miljonit eurot raamatupidamisarvestuse kontrollimise ja heakskiitmisega seotud positiivseteks korrektsioonideks ja 60,5 miljonit eurot vaidluste lahendamise menetluste jaoks vajalike maksete tegemiseks. Kõige uuema teabe kohaselt maksavad liikmesriigid vaidluste lahendamise eest tasandusintressi, mis koos 2016. aasta eelarvest oodatavalt väljamaksatava laenujäägiga on väiksem kui 2015. aasta eelarves ette nähtud. Lisaks kavatseb komisjon liikmesriikidele tagasi maksta summad ligikaudu 20 miljonit eurot ja 29,2 miljonit eurot seoses raamatupidamisarvestuse kontrollimise ja heakskiitmise ning vastavuskontrolli kohta liikmesriikide kasuks tehtud otsustega. Komisjon on praegu seisukohal, et põllumajanduskulude auditit käsitleva peatüki osas võib oodata 2015. aasta eelarveassigneeringute alatäitmist. 4.EAGFi sihtotstarbeliste tulude rakendamine 1. lisas esitatud tabelist nähtub, et 31. augusti 2015 seisuga oli sihtotstarbelist tulu laekunud 1 951,8 miljonit eurot. Täpsemalt: –raamatupidamisarvestuse kontrollimise ja heakskiitmise ning vastavuskontrolli otsuste kohaselt oodatav tulu 1 062,8 miljonit eurot on suures osas laekunud; –eeskirjade eiramise eest nõuti sisse ligikaudu 138,3 miljonit eurot ja eelarveaasta lõpuks oodatakse ka sellele lisa ning –praegu on laekunud kogu tulu piimamaksust, mille ligikaudne suurus on 409,4 miljonit eurot. Aastast 2014 aastasse 2015 üle kantavate sihtotstarbeliste tulude summa oli 341,3 miljonit eurot.